Sydtrafik, Midttrafik og NT indfører fælles ny rejsegaranti. I dag er der tre forskellige rejse-garanti-ordninger, der hver især kun gælder i det enkelte trafikselskabs område, og kun til rejser med det enkelte selskabs egne busser.

Men fra 1. juni kommer garantien til at gælde, selv om man undervejs på rejsen kører inde i et af de andre trafikselskabers område. Det oplyser Nordjyllands Trafikselskab i en pressemeddelelse. - Vi bestræber os hver dag på at levere et godt produkt til kunderne. Men med langt over 100 mio. buspassagerer, kan det ikke undgås, at der ind i mellem opstår situationer der gør, at vi ikke kan leve op til kundernes forventning. Når det sker, er det vigtigt, at det er så nemt for kunden som muligt at hjælpe sig selv og efterfølgende søge kompensation siger Christian Roslev, direktør i Nordjyllands Trafikselskab. Rejsegarantien gælder samtlige busser i NT, Midttrafik og Sydtrafiks område samt togene på Vestbanen, Odderbanen, Lemvigbanen og Nordjyske Jernbaner.